Petter Andre Bruksaas

Elveliveien 33

0758 OSLO

|  |  |  |  |  |
| --- | --- | --- | --- | --- |
| Saksbehandler / telefon Lisbet Hougaard Baklid / | Vår referanse: 24/5393-4 | Deres referanse: |  | Dato: 22.06.2025 |

Svar på søknad om foryngelseshogst i Marka - gnr 21 bnr 3 - Oslo - Øverli

**Saksopplysninger og områdebeskrivelse**

Det er søkt om hogst i bestandene 3, 4, 5 og 6 på gnr 21 bnr 3 i Oslo kommune. Grunneier er Petter Bruksaas. Hogsten administreres av Viken skog SA. Bestandene ligger øst for Øverli i Sørkedalen. Hogsten befinner seg i Nordmarka som er innenfor virkeområde for markaforskriften.

|  |  |  |  |  |
| --- | --- | --- | --- | --- |
| **Bestand** | **Bonitet** | **alder (år)** | **Areal (daa)** | **Hogstform** |
| Deler av 3, 5 og 6 | G17 | 70 | 12 | Småflate-/gjennomhogst |
| Bestand 4 | G20 | 50 | 5 | Småflate-/gjennomhogst |

Det er søkt om småflate-/gjennomhogst med hogstmaskin/lassbærer fordelt på to felter, der Heikampveien er mellom. Utkjøring av tømmer og velteplass blir mot Heikampveien, alternativt til Elveliveien ved Øverli gård.

Skogen som skal avvirkes er blandingsskog. Planlagt uttak er 350 m3. Det er opplyst i søknaden at:

«Tiltaket er en gjennomhogst/småflatehogst for å ta ut tørrgran og gjenstående partier etter hogst på 80-tallet.»

**Viktige hensyn**

*Markaforskriften*

Markaforskriften er hjemlet i skogbruksloven, og pålegger den enkelte skogeier å bevare og videreutvikle Markas verdier gjennom et bærekraftig skogbruk med en variert og stedtilpasset skogbehandling. Forskriften har som formål å sikre at skogsdriften innenfor Marka bidrar til å bevare og videreutvikle områdets kvaliteter knyttet til friluftsliv, naturmiljø, landskap og kulturminner. Videre setter forskriften krav om søkeplikt på foryngelseshogster, og den gir kommunen anledning til å sette føringer for utførelsen av hogstene for å sikre at forskriftens intensjoner og bestemmelser ivaretas.

*Naturmangfoldloven*

Prinsippene i naturmangfoldloven (nml) §§ 8 - 12 skal legges til grunn som retningslinjer

ved utøving av offentlig myndighet, og vurderingen skal fremgå av beslutningen, jf. nml §7.Loven skal sikre en bærekraftig og langsiktig utnyttelse av naturressursene, og gir blant annet retningslinjer for utøvelse av offentlig myndighet.

**Vurdering**

*Friluftsliv*

Kartinnsynsløsningen ut.no viser ingen merket DNT-sti i de omsøkte bestandene. Videre viser Skiforeningens løypekart ingen preparerte skiløyper i de omsøkte bestandene eller på Heikampveien ved bestandene. Utkjøring fra Heikampveien innebærer bruk av preparert skiløype helt syd på Heikampveien.

Bestandene ligger nær gård på eiendommen. Det er en traktorvei tilgrensende omsøkt bestand helt i øst, som kan brukes som sti, og det må tas hensyn i denne veien og på Heikampveien til friluftslivsfolk som ferdes der. I følge naturbase.no inngår de vestlige omsøkte bestandene i et svært viktig friluftsområde der opplevelsesverdiene er gode. Heikampveien er en blindvei, og den ender ikke opp i serverings-/overnattingssted, merket tursti eller lignende.

Det er viktig å skilte i begge retninger av lunneplass om fare ved klatring på tømmerlunne, og det skal settes opp skilt før hogsten om skogsdrift / hogst ved umerkede tursti/traktorvei og ved utkjørsel av driftsvei på Heikampveien. Skiforeningen skal varsles om hogst vinterstid og om hogstens varighet før oppstart av driften.

Kommunen vurderer at hensyn regulert av skogbruksloven med tilhørende forskrifter og vilkår i dette vedtaket, sikrer at gjennomføring av hogsten ikke vil være til ytterligere hinder for friluftslivet.

*Landskap*

Jf. markaforskriften § 3 skal størrelsen på foryngelsesflater tilpasses landskapets former og linjer, samtidig som flatekantene skal sikres i rimelig grad. Hogstflater i denne delen av marka skal ikke overstige 30 daa, jf. forskriftens §3. Hogstene er meldt inn som flatehogst og vil/vil ikke overstige arealbegrensningen i området.

I henhold til forskriften skal ved utvidelse av eksisterende flater ikke summen av nye og eldre flater være større enn 30 dekar. De omsøkte bestandene skal ikke flatehogges, og den omsøkte hogsten omfattes ikke av arealbegrensningen. Feltene tilgrensende de omsøkte, er ikke flatehugget de siste ti år. Der det er fare for rotvelt i kantene skal det tas hensyn til dette samt at det dannes en naturlig kantsone av gjenvekst og lauvtrær mot naboeiendom.

Ved småflatehogst blir det flatehogd opptil 2 dekar for hver gruppe, og der det er betydelig med gjenvekst og lauvtrær skal det stå igjen minst 16 trær per dekar etter hogst ved gjennomhogst. Livsløpstrær skal settes igjen så spredd utover flaten som mulig, og disse bør være blant de eldste trærne i bestandet med god stabilitet mot vind. Opptil 50 % av livsløpstrærne kan bli kappet og stå igjen som høystubbe. Slike høystubber skal ha diameter minimum 20 cm i brysthøyde og ha høyde minimum 3 meter over bakken. Stående, døde trær kan inngå i de nevnte 50%. Livsløpstrær, menneskeskapte høystubber, døde trær og gjenstående levende trær vil bidra til dempet landskapsvirkning av hogsten og skape grunnlag for mer variasjon og større naturmangfold. Feltene blir ikke flatehogd, og landskapsvirkningen blir derfor i utgangspunktet dempet.

De omsøkte bestandene er øst i Utvalgt kulturlandskap Sørkedalen. Beliggenheten er ca. 180-230 m. o. h. med helling mot vest.

*Kulturminner*

Ifølge søk i Naturbase, med Riksantikvarens utvalgskriterie "Kulturminner", "SEFRAK" og "Freda bygninger" er det ingen kartfestede kulturminner innenfor det omsøkte området. Ved funn av ikke-kartfestede kulturminner skal Byantikvaren varsles, og arbeidet stanses midlertidig i påvente av godkjenning fra kulturminnemyndigheten.

*Markfuktighet og bekker*

Ved søk i Kilden er det funnet fuktige drog med fuktighet i dybde 0-25 cm. Ett av dem er vist som et lite område og kan derfor være litt sumpaktig. Årssikre vannveier, myr og fuktige drog skal krysses minst mulig i driften for å redusere kjøreskader. Kommunen anbefaler at vannvei krysses maksimum ett punkt om det avvirkes på barmark eller lite snø/mangel på tele. For driftsvei over bekk skal midlertidig bru eller annen midlertidig overgang bygges. For driftsvei over større bekk skal midlertidig bru uansett bygges. Merkostnaden for en midlertidig bru bygget på stedet, kan dekkes av skogfond med inntil kr. 5000,-.

*Andre relevante forhold*

Kommunen anmoder om å utvise forsiktighet med hogst i hekketiden (normalt mai-juni), og ved enhver aktivitet skal unødig skade på reir unngås. Rovfuglreir skal uansett skånes. Vi anbefaler derfor hogst på annen tid av året.

*Vurdering etter Naturmangfoldloven*

Hogstsøknaden med vilkår er vurdert etter Naturmangfoldloven (nml) §§ 8 – 12:

Kunnskapsgrunnlaget (§8 i nml) bygger på søk i Naturbase, Artsdatabankens Artskart og Oslo kommunes Naturkart der følgende utvalgskriterier satt:

1. Rødlistearter, jf. Norsk Rødliste 2021
2. Naturbase (Mdir): Arter av stor og særlig stor forvaltningsinteresse, naturvernområder, naturtyper og utvalgte naturtyper

Funn i Artskart viser observasjon i 1969 av skogsøtgras Skogsøtgras - *Glyceria lithuanica*, en art som har status Sårbar (VU). Arten er funnet ved Heikampveien, og det kan legges til grunn at det kan være før veien ble bygd ferdig. Funn i Naturbase viser en truet art med status Sårbar (VU) askevorte *Requienella fraxini* mellom et omsøkt bestand og gårdsbebyggelsen. Dette er også registert i Oslo kommunes Naturkart. Begge funnene er registrert utenfor de omsøkte bestandene. Det må tas hensyn ved plassering av lunneplass. Andre arter eller områder finnes ikke registrert.

Kommunen vurderer at kravet til kunnskapsgrunnlag er tilstrekkelig for beslutning, jf. lovens §8. Videre skal det tas hensyn som beskrevet i vedtaket og generelt i tråd med skogbruksloven med tilhørende forskrifter, som ivaretar føre-var-prinsippet etter §9 i nml. Hensynet til samlet belastning for økosystemene etter §10 anses tilstrekkelig ivaretatt og er vurdert som grunnlag for vedtaket. Det er søker som skal ta kostnaden ved miljøforringelse og ved hensyn for å begrense skader på naturmangfold (§ 11) gjennom miljøforsvarlige teknikker og driftsmetoder (§ 12). Med i vurderingen er at det blir betydelig med trær som blir stående etter hogsten, og det er skog som allerede er noe påvirket.

**Landbrukssjefens vedtak**

Det vises til saksutredning og dokumenter i saken. I medhold av markaforskriftens § 3 godkjennes for 2 år hogst som omsøkt for fire felter i bestand 3,4 5, og 6 på gnr 21 bnr 3 i Oslo kommune med følgende vilkår:

* Det skal tas hensyn til fuktige drog med bevaring av en andel trær i disse.
* Lunneplass skal ikke legges der det er registrert truet art, askevorte.
* Edellauvtrær skal bevares.
* Bjørk skal i stor grad bevares.
* Livsløpstrær skal gjensettes jevnt i bestandet, se over om omtale av livsløpstrær.
* Liggende død ved skal bevares.
* Drift skal legges opp slik at driftsvei i terreng krysses minimalt over fuktige drog. Ved kryssing av bekk skal det bygges midlertidig bru.
* Eventuelle stier og skiløyper inkl. traktorvei, skal ryddes for hogstavfall før avslutning av drift.
* Terrengskader som følge av driften, skal utbedres innen avslutning av driften.
* Det skal skiltes i begge ender av lunneplass med informasjon om fare ved klatring på tømmerlunner. Ved driftsvei der den fører inn på skogsbilvei, skal det skiltes om drift, og det skal skiltes før drift starter.
* Skiforeningen skal varsles om driften før start og etter avslutning.
* Det forutsettes at tømmer bringes fram til Heikampveien eller Elveliveien, og det skal tas hensyn til allmennheten ved utkjøring på disse veiene.

Andre forutsetninger:

Eventuelle kjøreskader skal utbedres ved avslutning av driften.

**Klageadgang**

Dette vedtaket er et enkeltvedtak og kan påklages etter forvaltningslovens § 28. Frist for klage er satt til tre uker etter mottakelse av dette brevet. Klage skal være skriftlig, beskrive de konkrete ønsker om endringer, være underskrevet og adressert til Statsforvalteren i Østfold, Buskerud, Oslo og Akershus. Klagen skal sendes til Regionkontor Landbruk. Vi anmoder om at referansenummer i vedtaksbrevet påføres klagen.

Med hilsen

Regionkontor landbruk

|  |  |
| --- | --- |
| Knut Samseth | Lisbet Hougaard Baklid |
| landbrukssjef | rådgiver |

Dette dokumentet er elektronisk godkjent og sendes uten signatur.

| Vedlegg: |
| --- |
| Melding om foryngelseshogst i Marka - gnr 21 bnr 3 - Oslo |
| Kart - Skjermbilde |
| Kart - Skjermbilde |

| Kopi til: |  |  |  |
| --- | --- | --- | --- |
| Naturvernforbundet I Oslo Og Akershus | Sognsveien 231 | 0863 | Oslo |
| Skiforeningen - Foreningen Til Ski-Idrettens Fremme | Kongeveien 5 | 0787 | Oslo |
| Viken Skog Sa | Postboks 500 Sentrum | 3504 | HØNEFOSS |